壽范潔齋二首  其二
作者：吳泳
朝代：宋

paragraphs: 玉山一何高，堂與青雲齊。
上連寶臺峻，下瞰金璧低。
中有二老僊，駕鶴俱不歸。
苔封箕山碣，霧濕太史題。
豈期芸省郎，再析侯藩珪。
芳猷紹前印，英氣截雲霓。
理亂如理繩，牧民如牧羝。
燕開登南樓，就以雲作梯。
喜年玩秋稼，撫物觀春荑。
不貪老氏寶，不秘莊生倪。
至仁彌爾性，壽齒今復齯。